Eamon De Valera
Store norske leksikon,Historie,Verdens historie og samtidshistorie,Europa,Irlands historie
Eamon De Valera var en irsk politiker og i sin levetid den mest dominerende politiske skikkelse i det selvstendige Irland. Han var blant lederne i kampen for irsk uavhengighet fra Storbritannia på begynnelsen av 1900-tallet. Senere var han irsk statsminister tre ganger, i periodene 1932–1948, 1951–1954 og 1957–1959. Han var også president fra 1959 til 1973.
Kampen for irsk uavhengighet De Valera var født i New York. Han ble utdannet ved National University og ble matematikklærer i Dublin. Han sluttet seg til Gaelic League og gikk i 1913 inn i Irish Volunteers.Etter påskeopprøret i 1916 ble De Valera dømt til døden, men benådet med livsvarig straffarbeid. Han ble løslatt i 1917 og begynte straks å reorganisere og utvikle det republikanske partiet Sinn Féin. Ved valgene i 1918 ble han valgt til Parlamentet, men ville ikke ta sete og avlegge ed til kongen. I 1918 ble han igjen arrestert. I januar 1919 ble De Valera president i Sinn Féin-parlamentet (Dáil Eireann), da dette proklamerte Irland som republikk. De Valera ble utnevnt til republikkens nominelle overhode. På det tidspunktet satt De Valera fengslet, men det lyktes ham å unnkomme fra fengslet til USA, hvor han samlet inn penger og agiterte for Irlands frihet. De Valera nektet å godta forlik med britene, fortsatte geriljaen og ble igjen arrestert i 1923. Året etter ble han løslatt og overtok på ny ledelsen av Sinn Féin uten å delta i Dáil. Irsk statsminister og president Irland (minus Nord-Irland) fikk selvstyre fra 1921. I 1927 ble De Valera fører i Dáil for et nytt radikalt parti, Fianna Fáil, som i 1932 ble landets største. I 1937 ble Irland en uavhengig republikk.De Valera var statsminister i periodene 1932–1948, 1951–1954 og 1957–1959. I 1933 og 1938 var han president for Folkeforbundsforsamlingen. I 1937 fremla han forslag til en ny forfatning for Irland. Denne ble bifalt ved referendum. De Valera trakk seg fra partipolitikken i 1959 og var deretter Irlands president fra 1959 til 1973. Les mer i Store norske leksikon Irlands historie